منور سلطان ندوی

منور سلطان ندوی (پیدائش: 10 فروری 1979ء) ایک بھارتی عالم دین، مفتی، محقق اور مصنف ہیں۔ انھوں نے دار العلوم ندوۃ العلماء، لکھنؤ سے فضیلت (اختصاص فی الفقہ) کی تعلیم مکمل کی اور المعہد العالی الاسلامی، حیدرآباد سے افتا و تحقیق کی تربیت حاصل کی۔ فی الحال وہ مجلسِ تحقیقاتِ شرعیہ ندوۃ العلماء، لکھنؤ میں آفس سکریٹری اور رفیقِ علمی کی حیثیت سے خدمات انجام دے رہے ہیں، نیز دار العلوم ندوۃ العلماء میں بعض کتبِ فقہ کی تدریس بھی ان سے متعلق ہے۔ اس کے علاوہ وہ انڈین مسلم چیمبر آف کامرس اینڈ انڈسٹری کے رکنِ شرعیہ ایڈوائزری کونسل، سہ ماہی مجلہ تحقیقاتِ شرعیہ، لکھنؤ کے نائب مدیر اور ماہنامہ صدائے مروہ، لکھنؤ کے مدیرِ تحریر بھی ہیں۔

 ابتدائی و تعلیمی زندگی 
منور سلطان ندوی 10 فروری 1979ء کو محلہ بشنپور، قصبہ یکہتہ، ضلع مدھوبنی، بہار میں پیدا ہوئے۔

انھوں نے ابتدا سے متوسطات تک کی تعلیم مدرسہ اسلامیہ طوفان پور میں حاصل کی، اس کے بعد عالیہ اولیٰ تک کی تعلیم مدرسہ چشمۂ فیض، ململ (ضلع مدھوبنی) میں حاصل کرنے کے بعد دار العلوم ندوۃ العلماء پہنچے اور عالیہ ثانیہ کے سال میں داخلہ لے کر 1999ء میں وہاں سے عالمیت اور 2001ء میں فضیلت (اختصاص فی الفقہ) کی تعلیم مکمل کی۔ اس کے بعد انھوں نے چند برس المعہد العالی الاسلامی، حیدرآباد میں قیام کیا، جہاں سے انھوں نے 2003ء میں افتا و قضا کی تعلیم مکمل کی اور اس دوران میں بحث و تحقیق کی مہارت پیدا کرنے کے ساتھ ساتھ خالد سیف اللہ رحمانی سے خاص استفادہ بھی کیا۔

انھوں نے 2002ء میں اپنے قصبہ یکہتہ سے ”نشانِ منزل“ کے نام سے ایک سالانہ جریدے کا آغاز کیا، جس کے وہ بانی مدیرِ اعلیٰ تھے، اس کے صرف دو ہی شمارہ شائع ہو سکے اور یہ سلسلہ جاری نہ رہ سکا۔

 عملی زندگی 
تعلیم سے فراغت کے بعد ان کا تقرر دار الافتاء، دار العلوم ندوۃ العلماء میں بہ حیثیت مرتبِ فتاویٰ ہو گیا۔ نیز وہ دار العلوم ندوۃ العلماء کے استاذ بھی ہیں اور ہدایہ اورسراجی جیسی بعض کتابوں کی تدریس بھی ان سے متعلق ہے۔

وہ مجلسِ تحقیقات شرعیہ، لکھنؤ کے آفس سکریٹری اور اس کے سہ ماہی مجلہ ”تحقیقاتِ شرعیہ“ کے نائب مدیر اور انڈین مسلم چیمبر آف کامرس اینڈ انڈسٹری کے رکنِ شرعیہ ایڈوائزری کونسل کی حیثیت سے بھی خدمت انجام دیتے ہیں۔

وہ ماہنامہ بانگِ حرا، لکھنؤ کے سابق معاون مدیر اور 2016ء سے ماہنامہ صدائے مروہ، لکھنؤ کے مدیرِ تحریر ہیں۔

 قلمی زندگی 
متعدد عربی تصانیف کے اردو ترجموں کے علاوہ، انھوں نے مختلف علمی و فقہی سمیناروں میں مقالے پیش کیے ہیں۔ نیز تعمیرِ حیات، بانگِ حرا، بحث و نظر (حیدرآباد) اور روزنامہ منصف جیسے ممتاز رسائل و اخبارات میں ان کے کئی علمی و تحقیقی مضامین شائع ہو چکے ہیں؛ تصنیف، تحقیق اور صحافت سے گہری وابستگی رکھتے ہیں اور فی الحال مجلسِ تحقیقاتِ شرعیہ، ندوۃ العلماء میں رفیقِ علمی کی حیثیت سے خدمات انجام دے رہے ہیں۔ ان کی تصنیفی و تحقیقی کاوشوں میں درجِ ذیل کتابیں شامل ہیں:

تصانیف
 ندوۃ العلماء کا فقہی مزاج اور ابنائے ندوہ کی فقہی خدمات
 خواتین کے شرعی مسائل
 فقہ اسلامی کے مصادر
 حقوق المراة في ضوء فتاوى العلماء الهنود (عربی)
 شمالی بہار کا ایک مردم خیز قصبہ (یکہتہ و اطراف اور یہاں کی دو نامور شخصیات)
 بینک انٹرسٹ کے مصارف
 مجلس تحقیقاتِ شرعیہ ندوة العلماء (مختصر تاریخ)
 بوڑھے اور معذوروں کے حقوق (اسوۂ نبوی کی روشنی میں)

ترتیب و تحقیق
 فتاویٰ ندوۃ العلماء (پانچ جلدیں)
 اسلامی عائلی قوانین
 فقه حنفی: تاریخ و تعارف (ترجمہ و ترتیبِ مضامینِ عبد الحی لکھنوی)
 فقہ اسلامی اور عصرِ حاضر (مضامینِ محمد رابع حسنی ندوی)
 ملنے کے نہیں نایاب ہیں ہم (امین الدین شجاع الدین کے وفیاتی مضامین کا انتخاب)
 روبرو (امین الدین شجاع الدین کے ذریعہ لیے گئے انٹرویوز کا مجموعہ)
 دعوتی اور تعلیمی مقاصد کے لیے سوشل میڈیا کا استعمال
 عوامی مقامات پر نماز کا مسئلہ
 یسر و تیسیر اور عصر حاضر کے تقاضے

 حوالہ جات 

زمرہ:بھارت کے سنی علما
زمرہ:بھارتی مصنفین
زمرہ:بھارتی مترجمین
زمرہ:ندوی فضلا
زمرہ:ضلع مدھوبنی کی شخصیات
زمرہ:1979ء کی پیدائشیں
زمرہ:بقید حیات شخصیات